**PREDKLADACIA SPRÁVA**

Dňa 24. februára 2022 sa začala masívna nevyprovokovaná vojenská invázia Ruskej Federácie voči Ukrajine. Konflikt na Ukrajine vyvolaný agresívnym konaním Ruskej Federácie je v hrubom rozpore s medzinárodnými právom. Predmetný útok na Ukrajinu zvýšil pocit urgentnosti prípravy obranných a odstrašujúcich spôsobilostí NATO a to aj v Baltickom mori, kde operuje stála námorná skupina NATO.

Stále námorné sily sú pod kontrolou Spojeneckého námorného veliteľstva NATO (AMC). Pozostávajú zo stálej námornej skupiny Standing NATO Maritime Group 1 a 2 (SNMG 1 a SNMG 2) a zo stálej námornej protimínovej skupiny Standing NATO Mine Countermeasures Group 1 a 2 (SNMCMG1 a SNMCMG2).

Táto mnohonárodná integrovaná sila je nepretržite k dispozícii na plnenie úloh NATO a je súčasťou námornej zložky síl rýchlej reakcie NATO (NRF). SNMG1 pozostáva zo štyroch až šiestich torpédoborcov a fregát z rôznych členských krajín NATO a jej úlohou je poskytnúť NATO schopnosť okamžitej operačnej reakcie. Námorné skupiny sa spolupodieľajú na globálnej prítomnosti NATO a demonštrujú solidaritu medzi zúčastnenými krajinami. Vykonávajú aj rutinné diplomatické návštevy rôznych krajín, podporujú transformáciu a poskytujú rôzne námorné vojenské spôsobilosti prebiehajúcim misiám.

Nemecká fregata Mecklenburg-Vorpommern v reakcii na situáciu na Ukrajine bude súčasťou stálej námornej skupiny NATO SNMG1 s nasadením v operačnom priestore SNMG1. Predmetná fregata mala byť pôvodne nasadená do operácie EUNAVFOR MED IRINI, na ktorú mali byť nasadení aj 11 príslušníci Vojenskej polície SR na plnenie úloh zásahového tímu.

V predloženom materiáli sa vzhľadom na zmenu pôsobenia a nasadenia fregaty Mecklenburg-Vorpommern do stálej námornej skupiny SNMG1 a na žiadosť nemeckého partnera navrhuje nasadiť 11 príslušníkov Vojenskej polície v rámci NATO SNMG1 v Baltickom mori na plnenie úloh zásahového tímu a úloh zabezpečenia ochrany lode pôsobiacej v SNMG1 pod vlajkou Spolkovej republiky Nemecko po dobu do šiestich mesiacov s predpokladom nasadenia od mája 2022.

Finančné prostriedky na pokrytie nákladov na prípadné vyslanie, pôsobenie a stiahnutie príspevku sú vyčlenené z kapitoly Ministerstva obrany Slovenskej republiky. Predložený materiál nemá vplyv na podnikateľské prostredie, sociálne vplyvy, vplyvy na životné prostredie, informatizáciu ani na manželstvo, rodičovstvo a rodinu.

Vláda Slovenskej republiky vyslovila súhlas s materiálom 20. apríla 2022.